Gitte Seeberg (KF), 2002-03-20:
Hr. Ole Sohn hæfter sig igen ved det med kommuneaftalerne; om man ikke bare skulle støtte de kommuner, der har gjort noget, og så gøre noget ved dem.
Hr Ole Sohn er måske ikke interesseret i et svar?
Jeg går videre til den næste.
Fru Line Barfod har stillet et spørgsmål, fordi vi ikke kan genkende det med skattelettelserne.
Jeg tror, det er, fordi Enhedslisten jo regner på en anden måde, end vi andre regner, for vi regner ikke nødvendigvis likviditetsforskydninger med som en udgift, og jeg går ud fra, at det er de skatteforslag, som har med goodwill at gøre, der gør, at Enhedslisten kommer frem til det.
Det er i hvert fald det, jeg kan ræsonnere mig frem til.
Men det er ikke en varig udgift.
Der er tale om en engangsudgift, for man flytter penge fra det ene år til det andet.
Jeg vil sige, at vi i Det Konservative Folkeparti har god samvittighed over det, der sker på det sociale område.
Vi er glade for vores finanslovaftale med Dansk Folkeparti, og vi er også glade for de aftaler, der er indgået med satspuljepartierne.
Fru Marianne Jelved taler om det med det frie valg på boligområdet: Jeg synes faktisk ikke, at der er tale om overregulering.
Det, der er aftalt, er, at det bliver taget op med kommunerne.
hvordan og hvorledes det skal gennemføres i praksis.
Jeg synes faktisk, at vi alle sammen har en interesse i, at lovforslaget her bliver gennemført, så der bliver et reelt frit valg, og det føler jeg mig også overbevist om kommunerne vil spille med på.
Jeg beklager, at jeg ikke fik svaret på hr. Nicolai Wammens spørgsmål, men jeg har fået så mange, at det er svært at nå at svare på det hele på én gang.
Jeg må sige, at vi ikke nødvendigvis mener, at det, bare fordi man poster en masse penge i alle mulige tilskudsordninger, og fordi man opkræver en masse skatter og afgifter på miljøområdet, så betyder, at man vil gøre en hel masse på miljøområdet.
Man vil også se lovgivning fra den borgerlige regerings side, og der vil man også se, at vi værner om miljøet.
Med hensyn til Øststøtten - nu kunne jeg ikke lige finde papiret - kan jeg i hvert fald sige, at beløbet sidste år og beløbet i år godt og vel er det samme; det er en lille smule mere i år.
Men jeg kan her sige, at partierne omkring Mifresta vil blive indkaldt til forhandlinger i løbet af foråret, hvor man får lejlighed til at diskutere den fremtidige støtte.
Det gælder både Øststøtten og andre forhold.
Vi synes, at Øststøtten har gjort megen gavn også for danske virksomheder, men man er også nødt til at holde fast i, at man ikke skal opretholde noget alene af den grund, at dansk erhvervsliv er glad for det.
Det er jo ikke erhvervsstøtte, vi taler om.
Det, vi taler om, er at gøre noget for landene omkring os.
Så erkender vi, at det jo er rart, at dansk erhvervsliv samtidig kan få gavn af det.
Jeg må sige, at vores forslag i hvert fald på det ligestillingsmæssige område er langt mindre vidtgående end det, Socialdemokratiet selv er kommet med.
Vi vil ikke være med til at sige, at alle kommuner skal yde en pasningsgaranti.
Det kommunale selvstyre respekterer vi.
Men vi har klart skrevet i finanslovaftalen, at vi forudsætter og forventer, at kommunerne ikke slækker på deres pasningsgaranti og mulighederne for at få passet børn.
Hvis det kommer til at ske, kommer vi til at diskutere sagen igen.